Poul Nødgaard (DF), 2003-05-26:
Naturligvis skal der først lyde en tak til indenrigs- og sundhedsministeren for den redegørelse, vi har fået her i dag.
Endnu en gang bliver vi mindet om, hvor hastigt tiden går.
Netop i morgen er det et år siden, vi havde den selv samme debat her i Folketinget.
Så slog vi to fluer med ét smæk og kunne se på det hele i en samlet sammenhæng, for de to ting hænger trods alt uløseligt sammen.
Men skal vi ikke glæde os over i dag, at vi trods alt har det sådan, at uanset hvilken partifarve vi har på, gør vi utrolig meget ud af og lægger megen vægt på, at man, uanset hvor man bor, så vidt det er muligt, skal have ens levevilkår, og for at gøre de enkelte regioner attraktive er der fra Folketingets side gennem årene taget en lang række initiativer, der skal sikre, at specielt de såkaldte udkantsområder bliver mere attraktive at bosætte sig i.
Det seneste initiativ, der er taget - ministeren var selv inde på det, og jeg vil godt have lov at gentage det her; jeg synes, det er genialt fundet på - er det forhøjede
kørselsfradrag i en lang række udvalgte kommuner med henblik på trods alt at give en lille gulerod til at bosætte sig i kommuner, der ligger i vores udkantsområder
Jeg synes, det er ganske genialt fundet på, hvem der så end er arkitekten bag det.
Jeg synes, det er en rigtig god landvinding, der der er lavet, og det forventer jeg også er et godt bidrag i den rigtige retning til en god og positiv udvikling.
Der synes jeg også, der ligger nogle tiltag.
Det har været inde i debatten allerede nu, så jeg skal ikke sige yderligere om det, men jeg synes nok, at der også er nogle gode elementer
Men jeg erkender, at der er områder i vort land, hvor der er problemer; det kan vi ikke bortforklare her ved debatten i dag.
Derfor er det også afgørende, at der fortsat sættes fokus på, f.eks. hvilke statslige institutioner der kan flyttes ud til ikke alene udkantsområderne, men også ud i regionerne landet over.
Jeg synes, det er utrolig centralt at slå fast her i dag fra Dansk Folkeparti, at både den tidligere regering og faktisk også den nuværende regering ikke i særlig høj grad har fokuseret på dette emne.
Jeg tror, det er noget, vi virkelig skal til at sætte fokus på.
Det eneste, der er sket her på det seneste, er, at Sikkerhedsstyrelsen nu flytter til Esbjerg, og det er en ganske udmærket ting.
Jeg synes, jeg vil komme ind på en række andre samfundsforandringer, som jeg mener er meget centrale for befolkningen, uanset hvor man bor.
Lad os f.eks. bare tage den tanke, der er fremme landet over i øjeblikket, om at nedlægge velfungerende sygehuse.
Det er bestemt ikke groet i Dansk Folkepartis have, at man med det argument, at det ikke er til at tiltrække kvalificeret arbejdskraft, nedlægger godt fungerende sygehuse.
En anden ting, der også er værd at nævne her i dag, er rets- og politikredsene.
Det er i hvert fald ikke groet i vores have, og det skal få modstand lige til målstregen
, hvis man vil nedlægge specielt politikredsene.
Hvad sker der, når man nedlægger en politikreds og flytter politimesteren i nogle år og så siger, at man stadig væk har politistationen med lidt vagt på osv.?
så sker der ganske enkelt det, at man nedlægger politistationen helt og skaber en utrolig utryghed i lokalsamfundet.
Det vender vi senere tilbage til, men det er i hvert fald en ting, som jeg allerede nu her i debatten vil markere ikke får vores stemme til sin tid.
Nu kan jeg se, at lampen er lige ved at lyse,
så jeg vil bare sige én ting med hensyn til den regionalpolitiske redegørelse.
Jeg synes, den er ganske udmærket, men jeg tror, jeg vil opfordre den nu gående indenrigs- og sundhedsminister til, at den næste år bliver lavet på en sådan måde, at vi får en side, der nøjagtig fortæller ord for ord, præcis hvad der er sat i gang af initiativer, så man ikke sådan skal sidde og lede efter tingene i redegørelsen, og så man, når vi mødes om et år og debatterer igen, kan se i forhold til den debat, der finder sted her i dag, hvilke ting der er igangsat.
Så tror jeg, vi er sat på rigtig vej. Jeg glæder mig over, at vi har fået den her debat i dag, og jeg håber også, at vi kan stå lidt mere sammen omkring dette emne, der er så centralt for hele den danske befolkning.
Man skal ikke modarbejde hinanden i en sådan sag.